**Broj: 711-I-332-M-1/19-04-16**

Zagreb, 1. veljača 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Perice Bosančića, općinskog načelnika Općine Dugopolje,** na 37. sjednici, održanoj 1. veljače 2019. g. daje sljedeće

**MIŠLJENJE**

1. **Dužnosnik Perica Bosančić, općinski načelnik Općine Dugopolje, na temelju članka 13. stavka 2. ZSSI-a, može uz profesionalno obnašanje javne dužnosti općinskog načelnika Općine Dugopolje obavljati posao web dizajnera i administratora za trgovačko društvo POSLOVNI EDUKATOR d.o.o. i uz primanje naknade, s obzirom da se navedeni posao obavlja povremeno, pa nije riječ o ostvarivanju prihoda u smislu redovitog i stalog zanimanja.**
2. **Na temelju članka 13. stavka 4. ZSSI-a dužnosnik Perica Bosančić obvezan je u izvješću o imovinskom stanju dužnosnika prijaviti Povjerenstvu prihode stečene na temelju obavljenih poslova iz točke I. ove izreke, istekom godine u kojoj su naknade i prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Perica Bosančić, općinski načelnik Općine Dugopolje. U knjigama ulazne pošte zahtjev je zaprimljen pod poslovnim brojem: 711-U-1-M-1/19-01-5 02. siječnja 2019. g., povodom kojeg se vodi predmet broj: M-1/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Perica Bosančić povodom obnašanja dužnosti općinskog načelnika Općine Dugopolje obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Perica Bosančić navodi kako već gotovo 15 godina, na temelju ugovora o djelu i ugovora o autorskom djelu, povremeno obavljao posao web dizajnera i administratora, za poslovnog partnera koji nema zasnovanih poslovnih odnosa sa Općinom Dugopolje u kojem obnaša javnu dužnost, a do sada ostvarenu naknadu prijavio je u podnesenom izvješću o imovinskom stanju dužnosnika. Slijedom iznesenog, dužnosnik Perica Bosančić traži mišljenje je li navedeno povremeno obavljanje poslova u skladu s odredbama ZSSI-a.

Na dodatni zahtjev Povjerenstva, dužnosnik Perica Bosančić u očitovanju od 24. siječnja 2019. g. pojašnjava kako se web dizajnom i programiranjem bavi od studenskih dana. Posljednjih 10 g. surađuje s Udrugom tajnika i računovođa u školstvu, čiju internetsku stranicu jednom godišnje redizajniram i ažurira, preko njihovog trgovačkog društva POSLOVNI EDUKATOR d.o.o. Dužnosnik napominje kako Općina Dugopolje nema poslovnih odnosa s navedenom udrugom niti spomenutim trgovačkim društvom. Uz očitovanje, dužnosnik Perica Bosančić dostavio je presliku Autorskog ugovora od 01. prosinca 2018. g., sklopljenog između dužnosnika i trgovačkog društva POSLOVNI EDUKATOR d.o.o.

Uvidom u Registar dužnosnika kojeg vodi Povjerenstvo utvrđeno je kako dužnosnik Perica Bosančić profesionalno obnaša dužnost općinskog načelnika Općine Dugopolje od 26. svibnja 2017. g.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz članka 13. stavka 2. ZSSI-a.

Kako je odredbom ZSSI-a onemogućeno dužnosnicima koji profesionalno obnašaju javnu dužnost da obavljaju druge poslove u smislu stalnog i redovitog zanimanja u svrhu stjecanja naknade, sukladno članku 13. stavku 2. ZSSI-a dužnosnik Perica Bosančić ne postupa suprotno odredbama Zakona kad obavlja posao web dizajnera i administratora za trgovačko društvo POSLOVNI EDUKATOR d.o.o., s obzirom da je riječ o poslu koji se povremeno obavlja i za isto ostvaruje naknadu, odnosno nije riječ o ostvarivanju prihoda u smislu redovitog i stalog zanimanja.

Člankom 13. stavkom 4. ZSSI-a propisano je kako su dužnosnici obvezni prijaviti Povjerenstvu prihode koje ostvaruju pored plaće ili naknade za obnašanje javne dužnosti, stoga Povjerenstvo ukazuje dužnosniku Perici Bosančiću kako je obvezan prijaviti Povjerenstvu prihode koje će ostvariti obavljanjem povremenih poslova kao web dizajner i administrator za trgovačko društvo POSLOVNI EDUKATOR d.o.o., istekom godine u kojoj su prihodi ostvareni.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Perica Bosančić, elektronička dostava
2. Objava na internetskoj stranici Povjerenstva
3. Pismohrana